  Майя Бывальцева Кун юрттэтлы кулэяськись нылпиос но семьяос сярысь ивортонъёсын банк кылдыны быгатоз Удмуртиын. Элькунын эрикрадэз радъянъя координаци кенешлэн пумиськоназ сыӵе ӵектон сётӥз улосвыл кивалтэтлэн тӧроезлэн воштӥсез Андрей Кузнецов. Солэн верамезъя, сыӵе амал секыт улӥсь анай-атайёслы но соослэн нылпиоссылы юрттыны луонлык сётоз. «Кемалась ӧвӧл аппарат кенешонын кунпуш ужъёсъя министерстволэн ивортонэз шараямын вал, кытын удысэтлэн ыстэм муртъёсыз быдэ вуымтэосын лэсьтэм йыружъёслэсь лыдзэс кулэстон но нылпиосты утёнъя ватсаса амалъёс кутон пумысен ӵектонъёссэс веразы. Вуоно поколениез визьнодан ужын тросэз потэ анай-атайёслэсь, асьсэлэсь нылпиослэсь но быдэ вуымтэослэсь, соослэн кышкыттэмлык шоры учкемзылэсь, катъёсты быдэсъямзылэсь. Нош тӧрлык ёзэсъёслэн ужпумзы — быдэ вуымтэос пӧлын йыртэман учыръёсты дараз алон понна вань ёзэсъёслэсь ужзэс радъян но огазеян». — вераз элькунлэн тӧроез. Вераны кулэ, таяз арын Удмуртиын эрикрадэз тӥясь быдэ вуымтэосты огдыре возёнъя центр выльысь ужаны кутскиз. Отын пиналъёслы дышетскыны, озьы ик быдэ вуымтэосын нимаз ужаз понна умой луонлыкъёс кылдытэмын. Судлэн пуктэмезъя, али ужъюртын укмыс нылпиос уло. Нылпиосты азинтон но тазалыксэс утён амалъёс сярысь элькун катэз быдэсъян улсын таяз арын полицейскойёс ураметӥ уйин огназы калгись 600-лэсь трос пиналъёс кутӥзы. Секыт улӥсь семьяосысь басьтэмын но эмъюртъёсы интыямын 115 нылпиос, соослэн улонзылы яке тазалыксылы кышкытлык кылдэмын вал. Со сяна, элькунысь нылпиослэн эрикрадъёссыя ужоскетчи Ольга Авдеева пусйиз, шор ёзо ӧнер дышетсконниосысь студентъёслэн огъяулонниосазы алон ужез кужмоятоно. Солэн верамезъя, дышетон юртъёсын йыружъёс лэсьто уйин воспитательёс ӧвӧлэн. Тегъёс: АндрейКузнецов студентъёс Удмуртия АлександрСоловьёв пиналъёс эрикрад  